CELEX: 
Language: fi
Date: 2018-05-22 00:00:00
Title: KOMISSION DELEGOITU ASETUS (EU) …/…, täytäntöönpanoasetuksen (EU) N:o 29/2012 muuttamisesta tiettyjen oliiviöljyn pakkausmerkintöihin sisältyviä mainintoja koskevien vaatimusten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Tämän delegoidun säädöksen tarkoituksena on selkeyttää eräitä voimassa olevia säännöksiä, jotka koskevat tiettyjen valinnaisten mainintojen sisällyttämistä oliiviöljyn pakkausmerkintöihin (oliiviöljyn kaupan pitämistä koskevista vaatimuksista annetun asetuksen (EU) N:o 29/2012 4 artikla).
            
            
               Asetuksessa (EU) N:o 29/2012 säädetään erityisesti, että jos pakkausmerkinnöissä mainitaan happopitoisuus, on mainittava myös tiettyjen fysikaalis-kemiallisten parametrien arvot (peroksidiluku, vahapitoisuus ja ultraviolettiabsorbanssi). Tässä delegoidussa säädöksessä täsmennetään, että näiden arvojen olisi vastattava arvoja, jotka tuotteella odotetaan olevan vähimmäissäilyvyysajan päättyessä. Koska kyseisten parametrien arvojen tiedetään voivan muuttua pullottamisen jälkeen, täsmennyksen ansiosta voidaan välttää harhaanjohtavien tietojen antaminen kuluttajille ja antaa pakkausmerkinnöistä vastaaville toimijoille paremmat takeet.
            
            
               Toinen ehdotettu täsmennys liittyy sadonkorjuuvuoteen, jota koskeva tieto voidaan sisällyttää pakkausmerkintöihin tietyin edellytyksin. Eräiden jäsenvaltioiden pyynnöstä delegoidussa asetuksessa ehdotetaan sadonkorjuuvuotta koskevaa mainintaa varten kahta vaihtoehtoa.
            
            
               Lisäksi delegoidussa säädöksessä annetaan jäsenvaltioille mahdollisuus velvoittaa toimijansa mainitsemaan sadonkorjuuvuosi pakkausmerkinnöissä tietyin erityisedellytyksin. Taustalla on Italian esittämä pyyntö, jonka tarkoituksena on antaa kuluttajille tietoa neitsytoliiviöljyjen iästä. Kyseinen velvollisuus koskee ainoastaan kansallisella tasolla tuotettua ja kotimaan kulutukseen tarkoitettua oliiviöljyä. Rajoitusten tarkoituksena on varmistaa, että sisämarkkinoiden toiminta ei häiriinny.
            
            
               Tähän delegoituun säädökseen sisältyvät ehdotukset ovat asetuksen (EU) N:o 1169/2011 mukaisia.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Jäsenvaltioiden asiantuntijoita on kuultu maataloustuotteiden yhteistä markkinajärjestelyä käsittelevän asiantuntijaryhmän kokouksessa, jotta voitiin vaihtaa näkemyksiä tästä säädöksestä ja ottaa huomioon kansallisten viranomaisten asiantuntemus.
            
            
               Delegoidun asetuksen luonnoksesta järjestettiin paremman sääntelyn portaalin kautta neljä viikkoa kestänyt julkinen kuuleminen 1.–29. maaliskuuta 2018. Palautetta saatiin kahdelta elinkeinoelämän järjestöltä. Molemmat ehdottivat, että velvollisuus mainita peroksidiluku, vahapitoisuus ja ultraviolettiabsorbanssi silloin kun happopitoisuus on mainittu, poistettaisiin. Perusteluna oli se, että kuluttajat eivät yleensä ymmärrä näitä tietoja. Komissio katsoo kuitenkin, että pelkän happopitoisuuden mainitseminen olisi kuluttajien kannalta harhaanjohtavaa, koska se ei ole ainoa huomioon otettava tekijä, kun arvioidaan neitsytoliiviöljyn laatua. Yksi huomautus koski jäsenvaltioille annettua mahdollisuutta velvoittaa toimijansa ilmoittamaan sadonkorjuuvuosi tietyin edellytyksin. Kyseinen järjestö totesi erityisesti, että tämä pakottaisi toimijat ottamaan käyttöön erilaisia pakkausmerkintöjä eri maita varten, koska velvollisuus voisi koskea ainoastaan sellaista oliiviöljyä, joka on tuotettu tätä mahdollisuutta soveltavassa jäsenvaltiossa kotimaisista oliiveista kotimaista kulutusta varten. Tämä rajoite ei kuitenkaan vaikuta merkittävältä. Vaikka neitsytoliiviöljy ei täyttäisikään edellä mainittuja edellytyksiä, toimijat voisivat hyödyntää mahdollisuutta ilmoittaa sadonkorjuuvuosi, jos asetuksen (EU) N:o 29/2012 5 artiklan e alakohdassa mainitut edellytykset täyttyvät. Näin ollen sadonkorjuuvuosi voitaisiin mainita myös vientiin tarkoitetuissa neitsytoliiviöljypulloissa, varsinkin jos pakkauksen sisällöstä 100 prosenttia on peräisin kyseiseltä sadonkorjuuvuodelta. Palautteessa mainitaan myös riski, että sadonkorjuuvuoden ilmoittamista koskeva velvollisuus estäisi pullottamasta eri sadonkorjuuvuosilta peräisin olevaa oliiviöljyä samoihin pulloihin. Myös tämä huomautus on merkityksetön, sillä sadonkorjuuvuosi voidaan ilmoittaa pakkausmerkinnöissä ainoastaan siinä tapauksessa, että pullon sisältämästä öljystä 100 prosenttia on peräisin kyseiseltä sadonkorjuuvuodelta.
            
            
               Tekstiluonnos näyttää näin olevan tasapainossa. 
            
            
               Euroopan parlamentin asiantuntijoille annettiin tieto kaikista näistä keskusteluista, ja heidät kutsuttiin kaikkiin kokouksiin.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoitu säädös pohjautuu asetuksen (EU) N:o 1308/2013 75 artiklan 2 kohtaan. Säännöksiä, joissa selvennetään tiettyjen valinnaisten mainintojen tekemistä pakkausmerkintöihin, olisi sovellettava kuuden kuukauden kuluttua siitä kun delegoitu säädös on julkaistu. 
            
            
                
            
            
               KOMISSION DELEGOITU ASETUS (EU) …/…,
            
            
               annettu 22.5.2018,
            
            
               täytäntöönpanoasetuksen (EU) N:o 29/2012 muuttamisesta tiettyjen oliiviöljyn pakkausmerkintöihin sisältyviä mainintoja koskevien vaatimusten osalta
            
            
               EUROOPAN KOMISSIO, joka
            
         
         
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013
                  1
                ja erityisesti sen 75 artiklan 2 kohdan,
            
            
               sekä katsoo seuraavaa:
            
            
               (1)Komission täytäntöönpanoasetuksen (EU) N:o 29/2012
                  2
                5 artiklan nojalla toimijat voivat sisällyttää oliiviöljyjen ja oliivin puristemassaöljyjen pakkausmerkintöihin erilaisia valinnaisia mainintoja, jos tietyt erityisedellytykset täyttyvät. Pakkausmerkinnöissä voi olla erityisesti maininta happopitoisuudesta, kunhan siinä mainitaan myös tietyt fysikaalis-kemialliset parametrit (peroksidiluku, vahapitoisuus ja ultraviolettiabsorbanssi). Jotta kuluttajia ei johdettaisi harhaan, pakkausmerkinnöissä mainittujen fysikaalis-kemiallisten parametrien arvojen tulisi olla enimmäisarvoja, jotka kyseinen parametri voi saavuttaa vähimmäissäilyvyysajan päättymiseen mennessä.
            
            
               (2)Toimijat voivat ilmoittaa sadonkorjuuvuoden ekstra-neitsytoliiviöljyjen ja neitsytoliiviöljyjen pakkausmerkinnöissä silloin kun pakkauksen sisältö on sataprosenttisesti peräisin kyseisestä sadosta. Koska oliivien sadonkorjuu alkaa yleensä myöhään syksyllä ja päättyy seuraavan vuoden keväällä, on asianmukaista selventää, miten sadonkorjuuvuosi on ilmoitettava.
            
            
               (3)Jäsenvaltioiden olisi voitava määrätä sadonkorjuuvuoden ilmoittaminen pakolliseksi, jotta kuluttajille voidaan antaa lisätietoa oliiviöljyn iästä. Jotta sisämarkkinoiden toiminta ei häiriintyisi, tällainen pakollinen merkintä olisi kuitenkin rajoitettava koskemaan ainoastaan jäsenvaltioiden kansallista tuotantoa, joka on peräisin kyseisen maan alueelta kerätyistä oliiveista ja joka on tarkoitettu pelkästään niiden kansallisille markkinoille. Jäsenvaltioiden olisi sallittava jo merkittyjen oliiviöljyjen kaupan pitäminen siihen asti, että varastot loppuvat. Tätä varten olisi sovellettava samanlaista siirtymäaikaa kuin täytäntöönpanoasetuksen (EU) N:o 29/2012 5 artiklan suhteen. Jotta komissio voisi valvoa tällaisen kansallisen päätöksen soveltamista ja tarkistaa sen taustalla olevaa unionin säännöstä sisämarkkinoiden toiminnassa mahdollisesti ilmenevän kehityksen perusteella, jäsenvaltioiden olisi ilmoitettava päätöksistään Euroopan parlamentin ja neuvoston asetuksen (EU) N:o 1169/2011
                  3
                45 artiklan mukaisesti. 
            
            
               (4)Sen vuoksi täytäntöönpanoasetusta (EU) N:o 29/2012 olisi muutettava.
            
            
               (5)Jotta voitaisiin kunnioittaa toimijoiden oikeutettuja odotuksia, olisi säädettävä sellaisia tuotteita koskevasta siirtymäajasta, jotka on merkitty täytäntöönpanoasetuksen (EU) N:o 29/2012 mukaisesti ennen tässä asetuksessa säädettyä soveltamispäivää, 
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan täytäntöönpanoasetus (EU) N:o 29/2012 seuraavasti:
            
            
               (1)muutetaan 5 artiklan ensimmäinen kohta seuraavasti:
            
            
               (a)korvataan d alakohta seuraavasti:
            
            
               ”d)
                     maininta enimmäishappopitoisuudesta, joka tuotteella odotetaan olevan asetuksen (EU) N:o 1169/2011 9 artiklan 1 kohdan f alakohdassa tarkoitetun vähimmäissäilyvyysajan päättyessä, voidaan tehdä vain, jos sen kanssa on samassa näkökentässä samankokoisin kirjaimin maininnat peroksidiluvusta, vahapitoisuudesta ja ultraviolettiabsorbanssista, jotka on määritelty asetuksen (ETY) N:o 2568/91 mukaisesti ja jotka tuotteella odotetaan olevan samana ajankohtana;”; 
            
            
               (b)lisätään e alakohtaan virke seuraavasti:
            
            
               ”Tämän kohdan soveltamista varten sadonkorjuuvuosi on merkittävä etikettiin joko asianomaisen markkinointivuoden mukaan asetuksen (EU) N:o 1308/2013 6 artiklan c alakohdan iii luetelmakohdan mukaisesti tai sadonkorjuukuukauden ja -vuoden mukaan, tässä järjestyksessä. Kuukausi tarkoittaa kuukautta, jolloin oliiviöljy on puristettu oliiveista.”;
            
            
               (2)lisätään 5 a artikla seuraavasti:
            
            
               ”5 a artikla
            
            
               Jäsenvaltiot voivat päättää, että 5 artiklan ensimmäisen kohdan e alakohdassa tarkoitettu sadonkorjuuvuosi on mainittava kyseisessä kohdassa tarkoitettujen oliiviöljyjen pakkausmerkinnöissä silloin kun kyseessä on niiden kansallinen tuotanto, joka on saatu niiden alueelta korjatuista oliiveista ja joka on tarkoitettu pelkästään niiden kansallisille markkinoille.
            
            
               Tällainen päätös ei estä sellaisten oliiviöljyjen kaupan pitämistä, jotka on merkitty ennen kyseisen päätöksen voimaantuloa, siihen asti että varastot loppuvat. 
            
         
         
            
               Jäsenvaltioiden on ilmoitettava tällaisesta päätöksestä asetuksen (EU) N:o 1169/2011 45 artiklan mukaisesti.”
            
            
               2 artikla
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Asetuksen 1 artiklan 1 kohtaa aletaan soveltaa kuuden kuukauden kuluttua asetuksen voimaantulosta.
            
            
               Oliiviöljyjä, jotka on merkitty ennen toisessa kohdassa tarkoitettua päivämäärää, saa pitää kaupan varastojen loppumiseen asti.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 22.5.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 347, 20.12.2013, s. 671. 
               
               
                  
                     (2)
                  
                        Komission täytäntöönpanoasetus (EU) N:o 29/2012, annettu 13 päivänä tammikuuta 2012, oliiviöljyn kaupan pitämistä koskevista vaatimuksista (EUVL L 12, 14.1.2012, s. 14).
               
               
                  
                     (3)
                  
                        Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).